|  |
| --- |
| Kristina Štiurmervok. *Christina Stürmer* |
|  
K. Štiurmer 2018 m. |
| Biografija |
| Gimė | 1982 m. birželio 9 d. (41 metai)Lincas, Aukštutinė Austrija, Austrija |
| Žanrai | * Popmuzika
* poprokas
* rokas
 |
| Veikla | Pagrindinė vokalistė |
| Instrumentai | dainavimas |
| Aktyvumo metai | 2003–dabar |
| Įrašų kompanija | Polydor |
| Svetainė | www.christinaonline.at |

**Kristina Štiurmer** (vok. *Christina Stürmer*, g. 1982 m. birželio 9 d.) – austrų dainininkė ir dainų autorė. Gimusi ir augusi Lince, ji išgarsėjo kaip televizijos *ORF 1* talentų šou „Starmania" pirmojo sezono antrosios vietos laimėtoja. Po dalyvavimo konkurse ji pasirašė sutartį su „Universal Music" įrašų studija ir išleido debiutinį singlą „Ich Lebe", kuris devynias savaites buvo Austrijos singlų topo viršūnėje. Po to buvo išleisti pirmieji du jos albumai „Freier Fall" (2003 m.) ir „Soll das wirklich alles sein" (2004 m.), kurie abu debiutavo Austrijos albumų topo viršūnėse, bei aštuoni hitai, įskaitant pirmąsias vietas užėmusius singlus „Mama (Ana Ahabak)" ir „Vorbei".

Išleidusi tarptautinį debiutinį albumą „Schwarz Weiss", 2000-ųjų viduryje K. Štiurmer tapo viena iš geriausiai parduodamų Austrijos atlikėjų, iškilusių vokiškai kalbančioje Europoje. Po tarptautinio proveržio ji išleido nemažai sėkmingų albumų, tarp kurių – „Lebe lauter" (2006 m.), „In dieser Stadt" (2009 m.), „Ich hör auf mein Herz" (2013 m.) ir „Seite an Seite" (2016 m.). Keletas šių albumų singlų tapo hitais Austrijos, Vokietijos ir Šveicarijos popmuzikos topuose, įskaitant „Nie genug" ir „Um bei dir zu sein". Į dešimtukus taip pat pakliuvo keli šių albumų kūriniai, pavyzdžiui, „Mitten unterm Jahr" ir „Millionen Lichter".

Per 15 metų trunkančią karjerą K. Štiurmer pardavė daugiau nei 2,0 mln. įrašų. Be komercinių pasiekimų, už savo kūrybą ji pelnė daugybę apdovanojimų ir įvertinimų, įskaitant vienuolika „Amadeus" Austrijos muzikos apdovanojimų, „Goldene Stimmgabel" ir du „Echo" apdovanojimus. 2015 m. K. Štiurmer dalyvavo antrajame realybės šou „The Best Singers" Vokietijos adaptacijos „Sing meinen Song - Das Tauschkonzert" sezone. 2017 m. ji tapo instruktore Vokietijos televizijos šou „It Takes 2".

Ankstyvasis gyvenimas ir muzikinė karjera
-----------------------------------------

### Starmania

2003 m. K. Štiurmer „Starmania" konkurse užėmė antrąją vietą po Michaelio Čugnelio. Netrukus po to ji išleido savo pirmąją autorinę dainą „Ich Lebe" (liet. *Aš gyvenu*), kuri 2003 m. devynias savaites užėmė pirmąją vietą Austrijos muzikos topuose.

### Karjeros pradžia Austrijoje

Po „Ich Lebe" sekė dar du itin sėkmingi singlai: „Geh nicht wenn du kommst" (liet. *Neišeik, kai ateisi*) ir antikarinė daina „Mama (Ana Ahabak)" (liet. *Mama (aš tave myliu)*), sukurta karo Irake metu. Daina atspindi mažos irakiečių mergaitės požiūrį į karą ir taip pat devynias savaites užėmė pirmąją vietą Austrijos topuose. Pirmasis K. Štiurmer albumas „Freier Fall" (liet. *Laisvas kritimas*) 2003 m. gegužę buvo išleistas tik Austrijoje ir taip pat greitai pakilo į topų viršūnes, kur kelias savaites užėmė pirmąją vietą. 2003 m. rudenį ji surengė koncertinį turą po Austriją, kurio metu pristatė savo pirmąjį albumą.

2004 m. gegužę pasirodė jos antrasis albumas „Soll das wirklich alles sein" (liet. *Ar tai tikrai viskas?*), vėlgi tik Austrijoje. Jis buvo dar sėkmingesnis nei „Freier Fall", tačiau albumo singlų pardavimai buvo tik vidutiniai. Rudenį buvo surengtas albumo turas. Svarbiausias šio turo įvykis buvo lapkričio mėn. surengtas koncertas Vienos rotušėje, į kurį per labai trumpą laiką buvo išpirkti visi 11 000 bilietų. Koncertas buvo nufilmuotas ir kartu su keliais interviu bei trumpa biografija išleistas DVD formatu. Iš karto po koncerto Vienoje prasidėjusio turo metu ji pirmą kartą pristatė savo originalias kompozicijas, kurias parašė kartu su grupe.

### Proveržis Vokietijoje

Tuo metu Kristina ir jos vadybininkai Andrėjasas Štraitas ir Berndas Rengeleshauzenas siekė prasimušti Vokietijoje. 2004 m. lapkritį Vokietijoje buvo išleistas singlas „Vorbei", tačiau jis nepateisino lūkesčių. 2005 m. balandį Vokietijoje buvo išleista perdirbta dainos „Ich Lebe" versija. Šis singlas susilaukė didelės sėkmės; Vokietijos topuose jis užėmė devintąją vietą, o netrukus pasiekė ketvirtąją.

2005 m. birželį Vokietijoje ir Šveicarijoje išleistas albumas „Schwarz Weiss" (liet. *Juoda balta*) pasiekė trečiąją vietą Vokietijos albumų topuose ir daugiau nei metus išsilaikė pirmajame dvidešimtuke. Dauguma šio albumo dainų, kurios dažniausiai jau buvo žinomos Austrijoje, buvo įrašytos iš naujo, orientuojantis į besiformuojančias Vokietijos roko ir popmuzikos tendencijas. Singlais tapo „Engel fliegen Einsam" (liet. *Angelai skrenda vieniši*), „Mama (Ana Ahabak)" ir „Immer an euch geglaubt" (liet. *Visada tikėjau tavimi*). Singlai taip pat buvo perrašyti taip, kad būtų labiau orientuoti į roką. 2005 m. pabaigoje Kristina su grupe gastroliavo Vokietijoje ir Šveicarijoje. „Schwarz Weiss" albumo gastrolės, kurių metu įvyko kiek mažiau nei 40 koncertų, truko du mėnesius, per kuriuos dėl didelės bilietų paklausos kai kuriuos koncertus teko perkelti į didesnes sales.

### Tolimesnė sėkmė

2006 m. Kristina su grupe išleido ketvirtąjį albumą „Lebe lauter" (liet. *Gyvenk garsiau*). Albumas užėmė pirmąją vietą Vokietijoje ir Austrijoje. Singlai „Nie genug" (liet. *Niekada nepakanka*) ir „Um bei dir zu sein/An Sommertagen" (liet. *Būti šalia tavęs / Vasaros dienomis*) taip pat pasiekė pirmąją vietą Austrijos topuose. Pirmasis albumo singlas „Nie genug" Vokietijoje užėmė penkioliktą vietą. Po „Um bei dir zu sein/An Sommertagen" sekę singlai „Ohne dich" (liet. *Be tavęs*) ir „Scherbenmeer" pateko į Austrijos dešimtuką. Kai 2008 m. Austrija kartu su Šveicarija rengė Europos futbolo čempionatą, Kristinos daina „Fieber" buvo Austrijos daina, skirta renginiui. 2009 m. pasirodė kitas jos albumas „In dieser Stadt", kuriame buvo dar du singlai: „Ist mir egal" ir „Mehr als perfekt".

K. Štiurmer singlas „Wir Leben den Moment" buvo išleistas 2010 m. rugsėjo 3 d. iš naujausio jos albumo „Nahaufnahme" (liet. *Stambiu planu*), kuris buvo išleistas 2010 m. Šiame albume taip pat buvo keletas kitų hitų, pavyzdžiui, „Warum" (liet. *Kodėl*) ir „Juniherz" (liet. *Birželio širdis*).

2013 m. kovo 29 d. buvo išleistas kitas jos singlas „Millionen Lichter" (liet. *Milijonai šviesų*), kurio vaizdo įrašas buvo nufilmuotas Kalifornijoje, JAV. Tų pačių metų balandžio 19 d. buvo išleistas albumas „Ich hör auf mein Herz" (liet. *Aš klausausi savo širdies*).

Asmeninis gyvenimas
-------------------

2016 m. rugpjūtį Kristina Štiurmer su ilgamečiu grupės nariu ir draugu Oliveriu Varga tapo tėvais. Jie pavadino savo dukrą Marina.

Apdovanojimai
-------------

* 2004 m. Austrijos muzikos apdovanojimas „Amadeus" už geriausią metų popmuzikos/roko kūrinį bei „Metų naujoko" apdovanojimas
* 2005 m. Austrijos muzikos apdovanojimas „Amadeus" už geriausią metų popmuzikos/roko kūrinį ir geriausią metų singlą
* 2006 m. ECHO apdovanojimas „Geriausia metų atlikėja (rokas/popmuzika)"
* 2006 m. Austrijos muzikos apdovanojimas „Amadeus" už geriausią metų popmuzikos/roko kūrinį ir geriausią metų singlą
* 2006 m. „Goldene Stimmgabel" už geriausią vokiečių roko ir popmuzikos kūrinį

Diskografija
------------

### Albumai

* *Freier Fall* (2003 m.)
* *Soll das wirklich alles sein* (2004 m.)
* *Schwarz Weiss* (2005 m.)
* *Lebe lauter* (2006 m.)
* *In dieser Stadt* (2009 m.)
* *Nahaufnahme* (2010 m.)
* *Ich hör auf mein Herz* (2013 m.)
* *Seite an Seite* (2016 m.)
* *Überall zu Hause* (2018 m.)

Šaltiniai
---------

1. ↑  „W-Festival 2018". *AlteOper.de*. Nuoroda tikrinta 2023-02-27.
2. ↑  „Christina Stürmer - Lyrics". Suarchyvuotas originalas 2011-08-17.
3. ↑  „"Millionen Lichter" - Das Video ist da". Suarchyvuotas originalas 2013-03-21. Nuoroda tikrinta 2023-02-28.  Nežinomas parametras `|url-status=` ignored (pagalba)
4. ↑  „"Christina Stürmer ist Mutter einer Tochter"". Nuoroda tikrinta 2023-02-28.


|  |  |
| --- | --- |
|  | **Vikiteka: Christina Stürmer** – vaizdinė ir garsinė medžiaga  |